L’Editorial, nesta ocasión titúlase «De les bones palabres a los fechos» y nél fálase de les espectatives, a priori positives, que s’abren col equipu que ta al frente de la Conseyería de Cultura, Política Llingüística y Turismu, pero tamién fai alcordanza de que nestos venti años que lleva publicándose l’Anuariu les necesidaes y carencies de la escena musical asturiana siguen siendo les mesmes; nesti sen remárcase que: «Lo realmente importante sigue ensin dase, esto ye, una verdadera política d’apoyu, promoción y salida de la música asturiana per parte de les instituciones públiques, fundamentalmente de la Conseyería de Cultura, que ye la que tien que diseñala, presupuestala y desarrollala. Paez que cuerren aires políticos nuevos, con responsables y cargos na alministración que son conscientes y conocen la problemática d’esti sector, polo que ye de cortesía da-yos un tiempu p’analizar el so llabor, pero ello nun quita pa que-yos faigamos alcordanza de la problemática que tien esta estaya tan significativa de la Cultura Asturiana».
#000003
En cuantes a los conteníos, destaquen los reportaxes titulaos «Relevu xeneracional na música asturiana» (onde opinen delles de les promeses nueves del panorama sonoru) o «Tócala otra vez, ne» (cómo inflúi la ficción audiovisual na promoción de les músiques autóctones); l’informe «Asturies, paraísu musical» (sobre les rellaciones ente la música propia y la promoción turística); la crónica «Morrió’l celtismu, ¡puxa’l celtismu!» (sobre’l XX Seminariu d’Estudios Asturianos de la Fundación Belenos, dedicáu al celtismu musical); un especial n’alcordanza del músicu Elías García; o entrevistes a Llan de Cubel, Eva Tejedor, Silvia Quesada, Caldo y Os Rabizos y Cerezal. L’Anuariu zárrase, como siempre, cola sección Collecha, onde apaecen les producciones discográfiques del 2019, trenta y cinco en total.
#000004
El volume compleméntase con un discu onde se recueyen muestres de lo meyor qu’ufiertó l’añu, con diecinueve cortes repartíos n’estilos como la tonada, el folk, el rock, el pop o la canción d’autor, con artistes y grupos como Fruela 757, Xuacu Amieva, Llan de Cubel, Cerezal, Eva Tejedor & Les Pandereteres, Nacho Vegas, Silvia Quesada, Ilustres Patilludos o Pop Piquiñín.
#000005